Euroopa Komisjon on koostanud ja avaldanud käesoleva aruande kooskõlas määruse (EL) 2017/625 artikliga 114. Aruande eesmärk on parandada sellise teabe avalikku kättesaadavust, mis käsitleb ELi liikmesriikide tehtud ametlikku kontrolli toidu- ja söödaohutuse, looma- ja taimetervise, loomade heaolu, mahepõllumajanduse ning põllumajandustoodete ja toidu kvaliteedikavade valdkonnas ning sellega seotud komisjoni kontrolle. Üksnes Euroopa Liidu Kohus on pädev tõlgendama ELi õigust. Meie eesmärk on tagada selle teabe ajakohasus ja täpsus. Kui meile teatatakse märgatud vigadest, püüame need parandada.

Kokkuvõte

Käesolev aruanne hõlmab ELi liikmesriikide ametlike kontrollide üldist toimimist ning komisjoni 2019. ja 2020. aasta kontrollitegevust, mille eesmärk on tagada kõrgetasemeline tervisekaitse ja usaldus toidutarneahela (talust taldrikule) vastu. Need kontrollid ja auditid on olulised, et teha kindlaks, kas ettevõtjad täidavad õiguslikke nõudeid, ja et Euroopa tarbijad saaksid olla kindlad, et nende tarbitav toit on ohutu. Need on määravad ka toidu, loomade ja taimedega sujuva ja ohutu kauplemise võimaldamisel nii ELis kui ka kolmandate riikidega.

Liikmesriikide ametiasutused vastutavad riskipõhise ametliku kontrolli tegemise eest. Kui toidutarneahela ettevõtjad ei järgi asjaomaseid õigusakte, peavad ametiasutused jälgima nõuete täitmist ja tagama, et ettevõtjad neid ka täidaksid.

Komisjoni talitused kontrollivad ametliku kontrolli rakendamist ja nõuete täitmise tagamist ELi liikmesriikides. Nende kontrollide aruanded, mis on avaldatud komisjoni veebisaidil, annavad selge ülevaate ELi liikmesriikide tulemuslikkusest ja moodustavad olulise osa läbivaatamisprotsessist, mis tagab, et ELi õigusaktid on eesmärgipärased.

Komisjoni kontrollid näitavad, et üldiselt on ELi liikmesriikides olemas vajalikud süsteemid, mille abil jälgida ja tagada, et ettevõtjad rakendavad ELi nõudeid, ning võtta meetmeid nõuete rikkumise korral. Mõnes riigis tuvastati kontrollide käigus puudusi ametliku kontrolli süsteemides, mis näitab, et arenguruumi veel on.

Komisjon jälgib süstemaatiliselt ELi liikmesriikidele antud auditisoovituste järgimist ja kasutab vajaduse korral muid sunnivahendeid. Lisaks toetas komisjon ELi liikmesriike tehnilise abi ja koolituse pakkumisega algatuse „Parem koolitus ohutuma toidu nimel“ ja liikmesriikide ekspertide tehniliste kohtumiste kaudu.

ELi liikmesriigid esitasid oma 2020. aasta kontrollide tulemused esimest korda ühtlustatud elektroonilises vormingus. Komisjon ja liikmesriikide ametiasutused töötasid selle toetamiseks välja juhenddokumendi. Kõik riigid ei esitanud siiski kõiki oma andmeid nõutavas vormingus ja üks neist ei esitanud üldse andmeid. Komisjon jätkab koostööd liikmesriikide ametiasutustega, et parandada tulevaste aastaaruannete jaoks vajalike andmete täielikkust.

2020. aastal tekitas COVID-19 pandeemia liikmesriikide ametiasutustele ja komisjonile probleeme kontrollide ja auditite lõpuleviimisel. Vähemalt osa nendest kontrollidest ja audititest tehti kaugmeetodil, et säilitada loomade, taimede ja kaupade ohutu liikumine ning vältida tarnepuudujääke ebatavalistes COVID-19 tingimustes.



Sissejuhatus

ELi eesmärk on tagada kõrgetasemeline tervisekaitse ning usaldus toidu- ja söödaohutuse, looma- ja taimetervise, loomade heaolu, mahepõllumajanduse ja geograafilise päritolu kavade (kaitstud päritolunimetus, kaitstud geograafiline tähis, garanteeritud traditsioonilised tooted, KPN/KGT/GTT) valdkonnas. ELi kodanikud ootavad õigustatult nendes valdkondades rangeid standardeid.

Kehtestatud on terviklik ELi õigusraamistik, et tagada järjepidev kontroll kogu toidutarne- ja söödaahelas (talust taldrikule) ning asjakohane järelevalve, kindlustades samal ajal ühtse turu tõhusa toimimise ja kaubanduse kolmandate riikidega.

Üks kogu toidutarneahelat hõlmav ELi integreeritud toiduohutuspoliitika alustaladest on see, et igal ELi liikmesriigil peab olema ametliku kontrolli määrusel põhinev tõhus ametliku kontrolli süsteem, et teha kindlaks, kas ettevõtjad täidavad ELi nõudeid kogu toidutarne- ja söödaahelas, ning vajaduse korral tagada, et ettevõtjad täidaksid neid nõudeid. ELi liikmesriigid peavad koostama mitmeaastased riiklikud kontrollikavad, mis hõlmavad kõiki ELi toidutarneahela õigusaktidega reguleeritavaid valdkondi.

Komisjonil on oluline roll ELi tasandi üldises kontrolliraamistikus ja ta teeb ELi liikmesriikides kontrolle, sealhulgas auditeid, et teha kindlaks, kas liikmesriikide ametiasutused täidavad oma kontrollikohustusi.

ELi liikmesriigid peavad esitama komisjonile aastaaruande ametliku kontrolli rakendamise kohta kooskõlas nende mitmeaastase riikliku kontrollikavaga.

Komisjon koostab omalt poolt aruande ametlike kontrollide kohta ELi liikmesriikides, võttes arvesse järgmist:

●liikmesriikide ametiasutuste esitatud aastaaruanded oma kontrollitegevuse kohta ja

●komisjoni poolt ELi liikmesriikides tehtud kontrollide tulemused.

Aruanne hõlmab aastaid 2019 ja 2020. See hõlmab järgmise läbivaatamist:

·ELi liikmesriikide 2019. ja 2020. aasta aruanded;

·komisjoni kontrollitegevus ELi liikmesriikides;